**ΠΡΟΣ ΟΛΑ ΤΑ ΣΥΜΜΕΤΕΧΟΝΤΑ ΣΧΟΛΕΙΑ**

**ΒΑΣΙΚΕΣ ΟΔΗΓΙΕΣ ΓΙΑ TA EΞΕΤΑΣΤΙΚΑ ΚΕΝΤΡΑ & ΤΟΥΣ ΕΠΙΤΗΡΗΤΕΣ ΓΙΑ ΤΟΝ ΔΙΑΓΩΝΙΣΜΟ EUROSCOLA**

Σε κάθε εξεταστικό κέντρο θα υπάρχει ένας **Υπεύθυνος για το Εξεταστικό Κέντρο** προκειμένου να συντονίσει τη διαδικασία σε συνεργασία με τον Διευθυντή της σχολικής μονάδας όπου θα διεξαχθεί ο διαγωνισμός. **Πρέπει να δοθεί ιδιαίτερη προσοχή στον σεβασμό των κανόνων λειτουργίας των συγκεκριμένων σχολείων**, ώστε να μη δημιουργηθεί κανένα πρόβλημα στα σχολεία που φιλοξενούν τον διαγωνισμό.

**ΩΡΕΣ ΠΡΟΣΕΛΕΥΣΗΣ**

* Οι επιτηρητές οφείλουν να βρίσκονται στο εξεταστικό κέντρο στις 8.15
* Οι προφορικά διαγωνιζόμενοι μαθητές οφείλουν να βρίσκονται στις 9.00 με ώρα έναρξης της προετοιμασίας στις 9.30 και ώρα λήξης στις 12.00. Εν συνεχεία εξετάζονται προφορικά με μέγιστη διάρκεια τα 20 λεπτά.
* Οι γραπτά διαγωνιζόμενοι οφείλουν να βρίσκονται στις 10.00 με ώρα έναρξης της γραπτής δοκιμασίας στις 10.30 και ώρα λήξης στις 13.00.

Στα εξεταστικά κέντρα Χανίων, Ρεθύμνου, Αγίου Νικολάου και στο 6ο ΕΠΑΛ Ηρακλείου 3 εκπαιδευτικοί ΠΕ02 θα συγκροτήσουν την επιτροπή προφορικής αξιολόγησης. Οι υπόλοιποι εκπαιδευτικοί-επιτηρητές θα επιτηρήσουν στην αίθουσα διεξαγωγής του διαγωνισμού σύμφωνα με τα παρακάτω:

1. Οι επιτηρητές έχουν βασική υποχρέωση, με τη στάση και συμπεριφορά τους να δημιουργούν κλίμα ηρεμίας, ώστε οι διαγωνιζόμενοι μαθητές να πειθαρχούν στις υποδείξεις τους. Επισημαίνεται ότι ο ρόλος των επιτηρητών είναι από τους βασικότερους παράγοντες για την αδιάβλητη διεξαγωγή του διαγωνισμού, γι’ αυτό και η ευθύνη τους είναι αυξημένη απέναντι στο σύνολο των διαγωνιζομένων μαθητών στην περιφέρεια Κρήτης και όχι μόνο της αίθουσας που επιτηρούν.
2. Οι επιτηρητές πρέπει να ελέγχουν διακριτικά και να επισημαίνουν στους διαγωνιζόμενους ότι κατά την είσοδό τους στην αίθουσα εξέτασης **δεν επιτρέπεται να έχουν μαζί τους βιβλία, σημειώσεις, κινητά τηλέφωνα (ακόμα και αν τα έχουν απενεργοποιήσει),** **διορθωτικό υγρό, ηλεκτρονικά μέσα μετάδοσης πληροφοριών, άλλα αντικείμενα** ή οτιδήποτε θα μπορούσε να θεωρηθεί ότι δολιεύεται τον διαγωνισμό.
3. α) Δεν επιτρέπεται να δίνουν από μόνοι τους οδηγίες, διευκρινίσεις ή υποδείξεις για τα θέματα στους διαγωνιζόμενους.

β) Εφόσον διαπιστώσουν ότι κάποιος διαγωνιζόμενος δολιεύεται την εξέταση ή δεν συμμορφώνεται προς τις υποδείξεις τους ή παρενοχλεί τους λοιπούς διαγωνιζόμενους, αφαιρούν την κόλλα αναφοράς από τον διαγωνιζόμενο μαθητή και ενημερώνουν αμέσως τον υπεύθυνο του Εξεταστικού Κέντρου. Στην περίπτωση αυτή ο μαθητής παραμένει εντός της αίθουσας μέχρι να αποφασίσει σχετικά ο Υπεύθυνος του Εξεταστικού Κέντρου.

γ) Ενημερώνουν τους διαγωνιζόμενους μαθητές ότι μπορούν να χρησιμοποιήσουν 2η ανεπίσημη κόλλα ως πρόχειρο, αφού **αναγράψουν σαφώς την ένδειξη ΠΡΟΧΕΙΡΟ και το ονοματεπώνυμό τους σε όσες σελίδες χρησιμοποιήσουν ως πρόχειρες**, οι οποίες δεν βαθμολογούνται σε καμία περίπτωση και καταστρέφονται στο τέλος της εξέτασης.

**ΣΗΜΑΝΤΙΚΟ**

Οι επιτηρητές επισημαίνουν στους μαθητές-διαγωνιζόμενους την ανάγκη να διαχειριστούν την **επίσημη κόλλα αναφοράς (4 σελίδες)** με φειδώ (όριο 700 λέξεων), καθώς **δεύτερη επίσημη κόλλα αναφοράς δεν θα δοθεί στους διαγωνιζόμενους μαθητές**. Επίσης οι μαθητές-διαγωνιζόμενοι οφείλουν να μην "διπλώνουν" την επίσημη κόλλα αναφοράς και να αποφύγουν κάθε ενέργεια που μπορεί να την φθείρει. **Σε περίπτωση ανεπανόρθωτης φθοράς δεν υπάρχει δυνατότητα αντικατάστασης.**

4. Διευκρινίζεται ότι οι διαγωνιζόμενοι μαθητές:

α) Προσερχόμενοι στις αίθουσες εξετάσεων επιτρέπεται να φέρουν μαζί τους **ΜΟΝΟ** στυλό (μαύρο ή μπλέ) ανεξίτηλης μελάνης, μολύβι, γομολάστιχα, και μπουκαλάκι με νερό ή αναψυκτικό. **ΤΟ ΜΟΛΥΒΙ ΔΕΝ επιτρέπεται.**

β) Γίνονται δεκτοί στον διαγωνισμό με βασικό αποδεικτικό στοιχείο την **Αστυνομική Ταυτότητα** ή το **Διαβατήριο** ή το **Δίπλωμα Οδήγησης** ή το **Μαθητικό Δελτίο ΚΤΕΛ** ή **άλλο επίσημο έγγραφο που φέρει σχετική φωτογραφία ταυτοποίησης**. **Σε κάθε άλλη περίπτωση αποκλείονται από τον διαγωνισμό και αποχωρούν από το εξεταστικό κέντρο άμεσα χωρίς βεβαίωση για τις απουσίες.**

5. Οι γραπτά διαγωνιζόμενοι μαθητές μπορούν να κάθονται ανά δύο στο ίδιο θρανίο - εφόσον δεν υπάρχει άλλη δυνατότητα στο εξεταστικό κέντρο. **Η κατανομή στα θρανία γίνεται υποχρεωτικά με βάση το επώνυμο (αλφαβητικά) σύμφωνα με τον κατάλογο που έχουν αποστείλει για αυτό τον σκοπό οι ΔΔΕ. Όπου υπάρχει απών η θέση μένει κενή. Ο απών μαθητής δηλώνεται στον επίσημο κατάλογο του Εξεταστικού Κέντρου με την ένδειξη ΑΠΩΝ.** Για λόγους ενιαίας μεταχείρισης και για το αδιάβλητο των εξετάσεων στην περίπτωση που διαγωνίζονται στην ίδια αίθουσα **μαθητές - αδέλφια θα πρέπει να απέχουν μεταξύ τους τουλάχιστον 2 – 3 θέσεις.**

**Οι προφορικά διαγωνιζόμενοι μαθητές διαγωνίζονται και εξετάζονται σε ξεχωριστή αίθουσα που θα υποδείξει ο Δντης της σχολικής μονάδας όπου διεξάγεται ο διαγωνισμός. Κατά τη διάρκεια της προετοιμασίας τους και της αναμονής τους για την προφορική αξιολόγηση επιβλέπονται από έναν τουλάχιστον επιτηρητή.**

6. Οι διαγωνιζόμενοι μαθητές μπορούν να αποχωρήσουν 1 ώρα μετά την έναρξη του διαγωνισμού. Η αποχώρησή τους γίνεται συντεταγμένα με ευθύνη ενός επιτηρητή και σύμφωνα με τις υποδείξεις του Δντη της σχολικής μονάδας, όπου γίνεται ο διαγωνισμός. **Κανείς διαγωνιζόμενος δεν παραμένει στον χώρο του σχολείου και δεν θορυβεί**. Μετά την παρέλευση της 1 ώρας οι διαγωνιζόμενοι μαθητές θα αποχωρούν κατά ομάδες των 5, ώστε να μη διαταράσσεται η λειτουργία του σχολείου με τη συνοδεία πάντα ενός επιτηρητή. Οι μαθητές-διαγωνιζόμενοι δεν επιτρέπεται να εξέλθουν για οποιοδήποτε λόγο από την αίθουσα την ώρα του διαλείμματος για τους υπόλοιπους μαθητές του σχολείου. Η έξοδος από την αίθουσα του διαγωνισμού επιτρέπεται μόνο για πολύ σοβαρό λόγο και γίνεται μόνο με συνοδεία επιτηρητή.

7. Απαγορεύεται αυστηρά στους επιτηρητές να σημειώνουν **οτιδήποτε άλλο στο γραπτό εκτός από την υπογραφή τους (όχι ονοματεπώνυμο) στο τέλος των απαντήσεων που υποδεικνύει ο διαγωνιζόμενος μαθητής**, της διαγραφής των κενών και του κενού χώρου κάτω από την υπογραφή τους, καθώς και αυτού της τυχόν επόμενης λευκής σελίδας. Η διαγραφή των κενών γίνεται με μπλέ ή μαύρο στυλό.

8. Οι επιτηρητές όταν παραλαμβάνουν **την επίσημη κόλλα αναφοράς (4 σέλιδο)** πρέπει να την ελέγχουν παρουσία του διαγωνιζόμενου μαθητή α) για την ακρίβεια των στοιχείων στο ειδικό πλαίσιο της 1ης σελίδας, β) για την ύπαρξη αναγνωριστικών στοιχείων ή την αναγραφή του ονοματεπώνυμου του μαθητή σε άλλο σημείο της κόλλας αναφοράς. Στη συνέχεια επικολλούν το ειδικό αυτοκόλλητο, υπογράφουν στο τέλος των απαντήσεων και στο σημείο που τους υποδεικνύει ο διαγωνιζόμενος, και κατόπιν καταστρέφουν το πρόχειρο που τυχόν χρησιμοποίησε αυτός.

**Μετά την ολοκλήρωση της εξέτασης στην αίθουσα (παράδοση και του τελευταίου γραπτού) οι επιτηρητές παραδίδουν άμεσα τα γραπτά και την κατάσταση παρόντων-απόντων στον Υπεύθυνο του Εξεταστικού Κέντρου ο οποίος οφείλει αυθημερόν να τα μεταφέρει στη αντίστοιχη ΔΔΕ προς φύλαξη με πρωτόκολλο παράδοσης παραλαβής.**

Προκειμένου να μην καταχωρηθούν απουσίες στο Βιβλίο Φοίτησης **θα αποσταλεί μέσω των ΔΔΕ στα σχολεία συγκεντρωτική κατάσταση των μαθητών** που προσήλθαν στο εξεταστικό κέντρο και συμμετείχαν στον διαγωνισμό σύμφωνα με τα παραπάνω.

**ΥΠΟΔΕΙΓΜΑ ΣΥΜΠΛΗΡΩΣΗΣ ΣΤΟΙΧΕΙΩΝ (με ΚΕΦΑΛΑΙΑ ΓΡΑΜΜΑΤΑ)**

**ΒΑΣΙΚΕΣ ΟΔΗΓΙΕΣ ΓΙΑ ΤΟΥΣ ΜΑΘΗΤΕΣ ΠΟΥ ΣΥΜΜΕΤΕΧΟΥΝ ΣΤΟΝ ΔΙΑΓΩΝΙΣΜΟ EUROSCOLA**

**ΕΞΕΤΑΣΤΙΚΟ ΚΕΝΤΡΟ \_\_1ο ΓΕΛ ΧΑΝΙΩΝ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ΟΝΟΜΑΤΕΠΩΝΥΜΟ \_\_ ΠΑΠΑΔΑΚΗΣ ΓΕΩΡΓΙΟΣ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ΟΝΟΜΑ ΠΑΤΡΟΣ \_\_\_ΝΙΚΟΛΑΟΣ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ΣΧΟΛΕΙΟ ΦΟΙΤΗΣΗΣ \_\_\_ΓΕΛ ΑΚΡΩΤΗΡΙΟΥ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ΤΑΞΗ/ΤΜΗΜΑ \_\_\_Β1\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Παρακαλούμε τους Δντες των Σχολείων να ενημερώσουν τους μαθητές που δήλωσαν επιθυμία να συμμετάσχουν στον διαγωνισμό για τα ακόλουθα:

1. Ο διαγωνισμός θα διεξαχθεί τη Δευτέρα **12/11/2018** στα παρακάτω εξεταστικά κέντρα:

|  |  |
| --- | --- |
| **ΕΞΕΤΑΣΤΙΚΟ ΚΕΝΤΡΟ** | **ΓΙΑ ΜΑΘΗΤΕΣ ΠΟΥ ΦΟΙΤΟΥΝ ΣΤΑ ΠΑΡΑΚΑΤΩ ΣΧΟΛΕΙΑ** |
| **3ο ΓΕ.Λ. ΗΡΑΚΛΕΙΟΥ**Ταχ. δ/νση Λεωφ. Δημοκρατίας 12, Τ.Κ. 71306, ΗΡΑΚΛΕΙΟΤηλ: 2810 2829110 | 2ο ΓΕΛ Ηρακλείου (11 μαθητές)3ο ΓΕΛ Ηρακλείου (10 μαθητές)4ο ΓΕΛ Ηρακλείου (12 μαθητές)7ο ΓΕΛ Ηρακλείου (09 μαθητές)13ο ΓΕΛ Ηρακλείου (02 μαθητές)Πειραματικό ΓΕΛ Ηρακλείου (26 μαθητές)ΓΕΛ Αγ. Βαρβάρας (17 μαθητές)ΓΕΛ Λ. Χερσονήσου (06 μαθητές)ΓΕΛ Ν. Αλικαρνασσού (19 μαθητές)**ΣΥΝΟΛΟ ΜΑΘΗΤΩΝ εκατό δώδεκα (112), όλοι γραπτώς** |
| **6ο ΕΠΑ.Λ. ΗΡΑΚΛΕΙΟΥ** Ταχ. Δ/νση Πιτσουλάκη 24, Τ.Κ. 71307, ΗΡΑΚΛΕΙΟΤηλ: 2810234444 | 5ο ΓΕΛ Ηρακλείου (22 μαθητές)8ο ΓΕΛ Ηρακλείου (21 μαθητές)11ο ΓΕΛ Ηρακλείου (32 μαθητές)ΓΕΛ Αρκαλοχωρίου (04 μαθητές)ΓΕΛ Αρχανών (10 μαθητές)ΓΕΛ Ασημίου (04 μαθητές)ΓΕΛ Γουβών (09 μαθητές)ΓΕΛ Καστελλίου (02 μαθητές)ΓΕΛ Μελεσών (04 μαθητές)1ο ΕΠΑ.Λ Αρκαλοχωρίου (01 μαθητής)**ΣΥΝΟΛΟ ΜΑΘΗΤΩΝ εκατό εννέα (109), εκ των οποίων τρείς (03) θα εξεταστούν προφορικά.** |
| **1ο ΓΕΛ ΧΑΝΙΩΝ**Ταχ. Δ/νσηΓεράσιμου Παρδάλη, Νέα Χώρα)Τηλ. 2821054763/ 2821042264 | Όλων των σχολικών μονάδων αρμοδιότητας της Δ.Δ.Ε. Χανίων**ΣΥΝΟΛΟ ΜΑΘΗΤΩΝ εκατό είκοσι έξι (126), εκ των οποίων δύο (02) θα εξεταστούν προφορικά.** |
| **1ο ΓΕΛ ΡΕΘΥΜΝΟΥ**Ταχ. Δ/νση Μοάτσου & Μαρκέλλου 1Τ.Κ. 74132Τηλ. 2831027115 | Όλων των σχολικών μονάδων αρμοδιότητας της Δ.Δ.Ε. Ρεθύμνου**ΣΥΝΟΛΟ ΜΑΘΗΤΩΝ εξήντα τέσσερις (64), εκ των οποίων ένας (1) θα εξεταστεί προφορικά.** |
| **1ο ΓΕΛ ΑΓΙΟΥ ΝΙΚΟΛΑΟΥ**Ταχ. Δ/νσηΞηρόκαμπος, 72100Άγιος ΝικόλαοςΤηλ: 2841082544 | 1 ο ΓΕΛ Ιεράπετρας (26 μαθητές)2 ο ΓΕΛ Ιεράπετρας (10 μαθητές)ΕΠΑΛ Ιεράπετρας (1 μαθητής)1 ο ΓΕΛ Αγίου Νικολάου (15 μαθητές)2ο ΓΕΛ Αγίου Νικολάου (14 μαθητές)ΕΠΑΛ Νεάπολης (2 μαθητές)ΓΕΛ Νεάπολης (10 μαθητές)**ΣΥΝΟΛΟ ΜΑΘΗΤΩΝ εβδομήντα οκτώ (78), εκ των οποίων δύο (02) θα εξεταστούν προφορικά.** |
| **1ο ΓΕΛ ΣΗΤΕΙΑΣ**Ταχ. Δ/νση ΕΠΑΡ. ΟΔΟΣ ΣΗΤΕΙΑΣ – ΠΙΣΚΟΚΕΦΑΛΟΥΤηλ. 2843022277 | 1 ο ΓΕ.Λ. Σητείας (25 μαθητές)ΕΠΑ.Λ. Σητείας (7 μαθητές)**ΣΥΝΟΛΟ ΜΑΘΗΤΩΝ τριάντα δύο (32), όλοι γραπτώς** |

1. Οι **γραπτά διαγωνιζόμενοι** μαθητές οφείλουν να προσέλθουν στις 10.00 π.μ. στο εξεταστικό κέντρο, ώστε ο διαγωνισμός **διάρκειας δυόμιση ωρών** να ξεκινήσει στις 10.30 και να ολοκληρωθεί στις 13.00.

Προσοχή: **Όσοι διαγωνίζονται προφορικά οφείλουν να προσέλθουν στις 9.00** στο εξεταστικό κέντρο προκειμένου να ξεκινήσει έγκαιρα, **μετά την αναγκαία προετοιμασία μέγιστης διάρκειας δυόμιση ωρών**, η τελική διαδικασία προφορικής εξέτασης και να ολοκληρωθεί οπωσδήποτε στις 14.00.

1. Κατά την προσέλευσή τους οι μαθητές-διαγωνιζόμενοι στο εξεταστικό κέντρο πρέπει να έχουν μαζί τους **Αστυνομική Ταυτότητα** ή **Διαβατήριο** ή **Δίπλωμα Οδήγησης** ή **Μαθητικό Δελτίο ΚΤΕΛ** ή **άλλο επίσημο δημόσιο έγγραφο που φέρει σχετική φωτογραφία ταυτοποίησης**. **Σε κάθε άλλη περίπτωση αποκλείονται από τον διαγωνισμό και αποχωρούν από το εξεταστικό κέντρο άμεσα χωρίς βεβαίωση για τις απουσίες.**
2. **Δεν επιτρέπεται να έχουν μαζί τους βιβλία, σημειώσεις, κινητά τηλέφωνα (ακόμα και αν τα έχουν απενεργοποιήσει),** **διορθωτικό υγρό, ηλεκτρονικά μέσα μετάδοσης πληροφοριών, άλλα αντικείμενα** ή οτιδήποτε θα μπορούσε να θεωρηθεί ότι δολιεύεται τον διαγωνισμό. Σε αντίθετη περίπτωση αφαιρείται το γραπτό και ο μαθητής αποκλείεται από τον διαγωνισμό.
3. Θα τους δοθεί επίσημη κόλλα αναφοράς (4 σελίδες) με το λογότυπο του διαγωνισμού. Το όριο των λέξεων είναι καθορισμένο στις 700. **Δεν προβλέπεται να δοθεί επιπλέον επίσημη κόλλα αναφοράς**. Επιπλέον κόλλες για πρόχειρο προβλέπονται, αλλά δεν προσμετρώνται στο επίσημο γραπτό.
4. Οι διαγωνιζόμενοι μαθητές μπορούν να αποχωρήσουν 1 ώρα μετά την έναρξη του διαγωνισμού. Η αποχώρησή τους γίνεται συντεταγμένα με ευθύνη ενός επιτηρητή και σύμφωνα με τις υποδείξεις του Δντη της σχολικής μονάδας, όπου γίνεται ο διαγωνισμός. **Κανείς διαγωνιζόμενος μαθητής δεν παραμένει στον χώρο του σχολείου**. Μετά την παρέλευση της 1 ώρας οι διαγωνιζόμενοι μαθητές θα αποχωρούν κατά ομάδες των 5, ώστε να μη διαταράσσεται η λειτουργία του σχολείου με τη συνοδεία πάντα ενός επιτηρητή. Οι μαθητές-διαγωνιζόμενοι δεν επιτρέπεται να εξέλθουν για οποιοδήποτε λόγο από την αίθουσα την ώρα του διαλείμματος για τους υπόλοιπους μαθητές του σχολείου. Η έξοδος για πολύ σοβαρό λόγο γίνεται μόνο με συνοδεία επιτηρητή.

**ΣΗΜΑΝΤΙΚΟ**

Οι επιτηρητές επισημαίνουν στους μαθητές-διαγωνιζόμενους την ανάγκη να διαχειριστούν την **επίσημη κόλλα αναφοράς (4 σελίδες)** με φειδώ (όριο 700 λέξεων), καθώς **δεύτερη επίσημη κόλλα αναφοράς δεν θα δοθεί στους διαγωνιζόμενους μαθητές**. Επίσης οι μαθητές-διαγωνιζόμενοι οφείλουν να μην "διπλώνουν" την επίσημη κόλλα αναφοράς και να αποφύγουν κάθε ενέργεια που μπορεί να την φθείρει. **Σε περίπτωση ανεπανόρθωτης φθοράς δεν υπάρχει δυνατότητα αντικατάστασης· κατά συνέπεια ο διαγωνιζόμενος αποκλείεται.**

**☞** Βασικές παράμετροι κατά τη βαθμολόγηση των γραπτών δοκιμίων αποτελούν: η σαφήνεια, η ακρίβεια και η συνοχή των επιχειρημάτων, η περιεκτικότητα και πυκνότητα του λόγου, η ορθότητα της διατύπωσης σε νεοελληνικό λόγο, αλλά και η πρωτοτυπία της σκέψεων του διαγωνιζόμενου. **Δεν χρειάζονται εκτεταμένες ιστορικές αναφορές-αναδρομές, πλατειασμοί**, **εκτεταμένα ιστορικά παραδείγματα** κλπ. Οι μαθητές καλούνται να απαντήσουν σε συγκεκριμένα ερωτήματα. **Το όριο των 700 λέξεων υπερκαλύπτει τον συγκεκριμένο στόχο. Δεν υπάρχει επικοινωνιακό πλαίσιο.**

**ΠΡΟΣ ΤΑ ΕΞΕΤΑΣΤΙΚΑ ΚΕΝΤΡΑ ΚΑΙ ΤΑ ΣΥΜΜΕΤΕΧΟΝΤΑ ΣΧΟΛΕΙΑ**

**ΔΙΑΓΩΝΙΣΜΟΣ EUROSCOLA**

**ΒΑΣΙΚΕΣ ΟΔΗΓΙΕΣ ΓΙΑ ΤΟΥΣ ΠΡΟΦΟΡΙΚΑ ΔΙΑΓΩΝΙΖΟΜΕΝΟΥΣ**

**ΤΡΟΠΟΣ ΠΡΟΦΟΡΙΚΗΣ ΕΞΕΤΑΣΗΣ ΥΠΟΨΗΦΙΩΝ ΜΕ ΑΝΑΠΗΡΙΑ ΚΑΙ ΕΙΔΙΚΕΣ ΕΚΠΑΙΔΕΥΤΙΚΕΣ ΑΝΑΓΚΕΣ**

Όσοι εμπίπτουν στις διατάξεις για προφορική εξέταση επειδή, λόγω της υφιστάμενης φυσικής αδυναμίας τους (**δυσλεξία, δυσγραφία, δυσαριθμησία, δυσαναγνωσία, δυσορθογραφία, φάσμα αυτισμού, κινητική αδυναμία άνω άκρων ή προβλήματα στην όραση**), αδυνατούν να εκφράσουν γραπτά τις γνώσεις τους, τους παρέχεται η ευκαιρία να τις διατυπώσουν προφορικά, και να συμμετάσχουν στον Διαγωνισμό Euroscola, λαμβάνοντας υπόψη όμως τις εξής παραμέτρους:

α) ότι τα εξεταστικά κέντρα είναι περιορισμένα,

β) ο αριθμός των εκπαιδευτικών-αξιολογητών **που συμμετέχουν εθελοντικά** είναι εκ των πραγμάτων περιορισμένος,

γ) η διεξαγωγή του διαγωνισμού πρέπει να ολοκληρωθεί **εντός του εργασιακού ωραρίου** των εκπαιδευτικών,

δ) το θέμα είναι ήδη γνωστό και έχουν όπως όλοι οι διαγωνιζόμενοι την ευκαιρία να προετοιμαστούν κατάλληλα από πριν.

**Ειδικά ως προς τη συνολική διάρκεια εξέτασης των διαγωνιζομένων προφορικά, πρέπει να διασαφηνιστεί ότι στη συνολική διάρκεια της προφορικής εξέτασης συμπεριλαμβάνεται**

**α) ο χρόνος προετοιμασίας, ο οποίος δεν μπορεί να υπερβαίνει τις δυόμιση ώρες (όπως και για τους γραπτά διαγωνιζόμενους μαθητές) μετά την παρέλευση του οποίου οι υποψήφιοι κλείνουν την επίσημη κόλλα αναφοράς και περιμένουν να κληθούν από την επιτροπή αξιολόγησης**

**β) ο χρόνος αξιολόγησης-βαθμολόγησης που ξεκινά μετά την παρέλευση του χρόνου προετοιμασίας ή όταν κάποιος υποψήφιος δηλώσει έτοιμος για αξιολόγηση και έχει διάρκεια 20 λεπτών.**

Όσον αφορά τη διαδικασία της εξέτασης, επισημαίνουμε ότι οι διαγωνιζόμενοι προφορικά μαθητές προσέρχονται **νωρίτερα από τους γραπτά διαγωνιζόμενους** στα εξεταστικά κέντρα και ειδικότερα **στις 9.00 π.μ.** (**με ώρα έναρξης της προετοιμασίας στις 9.30 π.μ. και ώρα λήξης στις 12.00)**. Τους χορηγείται **η επίσημη κόλλα αναφοράς** και αναγράφουν τα ατομικά τους στοιχεία στους οικείους χώρους (αν αδυνατούν από μόνοι τους βοηθούνται από τους επιτηρητές).

Είναι αυτονόητο ότι οι διατάξεις για τις υποχρεώσεις των εξεταζομένων ισχύουν και για τους υποψηφίους αυτούς από τη στιγμή που θα εισέλθουν στο εξεταστικό κέντρο και μέχρι την ολοκλήρωση της εξέτασής τους. **Την ευθύνη για την τήρηση της τάξης και της ομαλότητας διεξαγωγής της εξέτασης για όσο χρόνο οι διαγωνιζόμενοι προετοιμάζονται για να παρουσιαστούν στην επιτροπή έχουν οι επιτηρητές**. Κατά τη διάρκεια της εξέτασης η ευθύνη αυτή βαρύνει την επιτροπή. Η αρμοδιότητα τυχόν επιβολής στους εξεταζομένους των προβλεπομένων πειθαρχικών ποινών ανήκει στον Υπεύθυνο του Εξεταστικού Κέντρου, στον οποίο αναφέρουν οι επιτηρητές οποιοδήποτε πρόβλημα ήθελε ανακύψει.

Οι διαγωνιζόμενοι προφορικά μπορούν να κρατήσουν, εφόσον το επιθυμούν, σημειώσεις στην επίσημη κόλλα αναφοράς για να τις χρησιμοποιήσουν όταν θα προσέλθουν στην επιτροπή προκειμένου να εξεταστούν. Όταν είναι έτοιμοι ή όταν παρέλθει ο χρόνος προετοιμασίας, προσέρχεται ο κάθε ένας ξεχωριστά στην αίθουσα όπου παρευρίσκονται τα μέλη της Επιτροπής Εξέτασης. Στην αίθουσα αυτή παρευρίσκονται υποχρεωτικά τα τρία μέλη (οι δύο βαθμολογητές και ο τρίτος βαθμολογητής) και ο Υπεύθυνος του Εξεταστικού ή άλλος εκπαιδευτικός προκειμένου να διασφαλιστεί το αδιάβλητο.

Ο διαγωνιζόμενος μαθητής αναπτύσσει προφορικά στα τρία μέλη – αξιολογητές το γραπτό δοκίμιό του. Κατά τη διάρκεια της ανάπτυξης του δοκιμίου του μπορεί να συμβουλεύεται τις σημειώσεις του στην επίσημη κόλλα αναφοράς. Όταν ολοκληρώσει την εξέτασή του, παραδίδει την επίσημη κόλλα αναφοράς (4 σέλιδο) στην 3μελή επιτροπή αξιολόγησης και αποχωρεί από την αίθουσα και το Εξεταστικό Κέντρο. Αμέσως και **πριν από την είσοδο άλλου διαγωνιζομένου** παραδίδεται η κόλλα αναφοράς στον πρώτο βαθμολογητή, ο οποίος αναγράφει **το συνολικό βαθμό** που έδωσε στον εξετασθέντα και υπογράφει στις οικείες θέσεις. Στη συνέχεια το γραπτό παραδίδεται στον δεύτερο βαθμολογητή, αφού επικαλυφθεί με ευθύνη του Υπευθύνου του Εξεταστικού Κέντρου ή άλλου εκπαιδευτικού-επιτηρητή, με αδιαφανές αυτοκόλλητο ο βαθμός του πρώτου βαθμολογητή. Μετά την παράδοση του γραπτού από τον δεύτερο βαθμολογητή, ο Υπεύθυνος του Εξεταστικού ή ο εκπαιδευτικός-επιτηρητής αποκαλύπτει τον βαθμό του πρώτου και εφόσον στον τελικό βαθμό υπάρχει διαφορά μεγαλύτερη των 3 μονάδων, επικαλύπτει τους βαθμούς και των δύο βαθμολογητών και το γραπτό παραδίδεται στον 3ο βαθμολογητή, αφού **επικαλυφθούν οι δύο προηγούμενοι βαθμοί.**

Σημειώνεται ότι οι εξεταστές κατά τη διάρκεια της εξέτασης μπορούν να κρατούν σημειώσεις για να βοηθηθούν στη σωστή αξιολόγηση του διαγωνιζομένου, όμως πρέπει με ευθύνη των ίδιων και του Υπευθύνου του Εξεταστικού Κέντρου ή άλλου εκπαιδευτικού-επιτηρητή κανένα από τα άλλα δύο μέλη – εξεταστές να μην λαμβάνει γνώση των σημειώσεων αυτών ούτε και του βαθμού που δίνουν τελικά.

Ο τελικός βαθμός του γραπτού δοκιμίου αναγράφεται στο ειδικό πλαίσιο. **Τα γραπτά των προφορικά διαγωνιζομένων παραδίδονται μαζί με τα υπόλοιπα γραπτά δοκίμια στον Υπεύθυνο της οικείας ΔΔΕ για φύλαξη σε ξεχωριστό όμως φάκελο, καθώς έχουν ήδη βαθμολογηθεί.**

**Καλή Δύναμη και Ευχαριστούμε όλους για τη συνεργασία και την εθελοντική συμμετοχή σε όλα τα επίπεδα διεξαγωγής του διαγωνισμού!**